Az 1995-ös szezonban több fontos változás történt a Benetton körül. Először is, Ford-motorok helyett Renault-erőforrásokat kaptak. A szezonnyitó brazil versenyen a Williamsek szerezték meg az első sort az edzésen kétszer is balesetet szenvedő Schumacher és Herbert Benettonja előtt. Bár Schumacher a rajtnál élre állt, Damon Hill-lel szemben háromkiállásos stratégián volt. Hill visszavette a vezetést a német első kiállása után, de váltóhiba miatt kiesett, így Schumacher győzött David Coulthard és Gerhard Berger előtt. A verseny után az első két helyen végzetet kizárták, autójukban az üzemanyagot szabálytalannak találták. Mivel mindkét csapatnak az Elf cég szállította a benzint és az hibázott, ezért az FIA visszavonta a döntést és mégsem Gerhard Berger lett a győztes. A két csapat azonban nem kapta meg konstruktőri pontjait és 200 000 dollár büntetést kapott.